**Vzdelávacia aktivita v Porvoo, Fínsko**

Začiatok marca sa na ZŠ Škultétyho 1, Nitra niesol v znamení vzdelávania učiteľov. V rámci projektu Erasmus+ KA2 s názvom ICT Road to STEM through TCC  sme sa v dňoch 6.- 10. 3.  2017 zúčastnili vzdelávacej aktivity, ktorú zorganizovala partnerská škola Tolkkisten koulu vo fínskom Porvoo.

Mobilita zahŕňala možnosť spoznať fungovanie pre nás zaujímavého školského systému, nazrieť do tried fínskej školy, zúčastniť sa vyučovacích hodín a nechať sa vzdelávať fínskymi kolegami, ktorých výsledky práce patria medzi najlepšie v Európe. Záujem o mobilitu bol veľký, zúčastniť sa však mohli iba 4 - p. riaditeľka Mgr. Henrieta Martincová, učiteľky primárneho vzdelávania PaedDr. Renáta  Titková a Mgr. Dagmar Moravčíková a koordinátorka projektu, Mgr. Renáta Košovičová.

Pracovná časť mobilitnej aktivity sa začala v pondelok 6. marca 2017. Vedenie fínskej školy privítalo účastníkov zo všetkých 5 krajín (Belgicko, Nórsko, Poľsko, Lotyšsko a Slovensko). Milou súčasťou bol krátky program, ktorý si nacvičili pre účastníkov stretnutia žiaci. Po privítaní nasledovala prehliadka školy. Zaujala nás nielen odlišná architektúra, ale predovšetkým úžasná atmosféra v celom areáli školy. Na pohľad nenápadná „kontajnerová“ škola malého rodinného typu vyžarovala teplo, kľud, pohodu a záujem o vzdelávanie. Snáď iba vonku na ľade a snehu šantiace deti prezrádzali, že sme v škole. Poskytnúť deťom prirodzenú voľnosť je vo fínskom systéme prioritou. Veď ako lepšie by sa mohli deti zbaviť nahromadenej energie ako na čerstvom vzduchu. Po zvončeku hlásajúcom koniec prestávky sa vyšantené deti bez váhania vrátili do svojich tried. Bolo fascinujúce sledovať, ako deti na primárnom vzdelávaní dokázali pracovať s drevom a zhotovovať z neho výrobky, venovať sa ručným prácam, ako sa pod vedením skúseného učiteľa učili materinský jazyk, alebo počítali príklady. Učiteľ nebol dominantou hodiny, jeho úlohou bolo iba usmerňovať činnosť detí. Tie pracovali s chuťou, veselo pri tom pobehovali po triede, alebo ležali na pohovke. Problémy s disciplínou poznajú iba minimálne, výchovné opatrenia sa používajú naozaj iba výnimočne. Učitelia neriešia chýbajúce prezúvky, ani čiapky na hlave počas vyučovania. Tieto veci pre vzdelávanie nie sú podstatné. Dôležité je, aby sa všetci cítili príjemne. Prekvapivá bola tiež informácia, že školská inšpekcia neexistuje, nie je totiž potrebná. Školy majú potrebnú voľnosť a flexibilitu a všetky poskytujú vzdelávanie najlepšie ako sa len dá. Dostali sme pozvanie pozrieť sa aj do školskej knižnice- autobusu, ktorý chodí do školy dvakrát týždenne. Deti si v ňom môžu vypožičať nielen knihy, ale tiež hudbu, filmy, rozprávky či PC hry. Na prvý pohľad bolo jasné, že fínsky systém nie je o rozhadzovaní financií, ale o efektívnych a prepracovaných riešeniach a nápadoch. Rovnako ako fungovanie školskej jedálne. Deti prichádzajú, aby sa posilnili. Nikto nie je hlučný, nepredbieha sa, nenecháva na stole neporiadok, takže žiadny pedagogický dozor nie je potrebný. Obed sa podáva formou švédskeho bufetu, deti si vyberajú, čo majú radi a koľko im chutí. V ponuke sú dva druhy zeleniny, ovocie, šalát a jedno teplé jedlo. Pomaranč sa podáva očistený a nakrájaný, v takom stave viac chutí a neskončí pohodený niekde v kúte. Žiadne presné normy, ani receptúry. Jednoducho, zdravo a chutne.

Popoludní sa začína samotné vzdelávanie. Jeho témou je kódovanie (coding), alebo nám známe programovanie. Nič zložité ani odstrašujúce. Jednoduché aplikácie ako Hello Ruby! sú pre najmladšie deti zaujímavé, hravé, ale predovšetkým rozvíjajú kritické a logické myslenie, na ktorých spočíva tajomstvo úspechu škandinávskeho školstva.

Ani sme sa nenazdali a prvý pracovný deň bol za nami. V podvečer nám dobre padla krátka prechádzka historickým centrom mesta Porvoo a po ňom chutná večera v príjemnej spoločnosti učiteľov z rôznych krajín. Rozhovory o vzdelávacích systémoch, školských problémoch a projektových aktivitách trvali do noci.

Utorok 7.3. 2017 bol celý venovaný workshopu s tematikou kódovania. Naučili sme sa pracovať s ďalšími aplikáciami pre najmladších žiakov. Bee- bots a Scratch Junior na našich vyučovacích hodinách určite vyskúšame. Pre starších žiakov zaradíme Light Bot, code.org a Codemonkey.

V stredu 8.3. 2017 sme absolvovali exkurziu do vedeckého centra Heuréka v Helsinkách. Miesto je často navštevované deťmi, učiteľmi i rodinami z blízkeho aj vzdialenejšieho okolia. Prvá časť ponúka exhibíciu o zložení a fungovaní tiel zvierat. Deti sa môžu oboznámiť s ich stavbou tela, svalovou sústavou, dýchacím ústrojenstvom. Druhá časť poskytuje interaktívne workshopy a možnosť vyskúšať si množstvo zaujímavých pokusov. Na chvíľu sme zabudli na svoj vek a nechali sa strhnúť súťažou o zostavenie najrýchlejšieho a najpomalšieho autíčka. Naše drevené produkty sme mohli vyskúšať na špeciálnej dráhe, ktorá merala čas, za ktorý sa autíčko dostane do cieľa. Hoci sme sa snažili, zostaviť autíčko presne podľa našich predstáv nebolo vôbec jednoduché ☺ Urobili sme množstvo fotografií, aby sme aj našim žiakom mohli priblížiť úžasnú atmosféru tohto fantastického vedeckého centra.

Vo štvrtok 9.3. 2017 sme pracovný deň začali workshopom nápadov na kódovanie pre našich najstarších žiakov. Pre nich sú určené aplikácie Scratch ,Python a Kodu Game Lab. Zručnosti, ktoré sme na workshopoch získali posunieme ďalším našim pedagógom. Zorganizujeme podobný workshop a naučíme kolegov využívať spomenuté aplikácie na vyučovacích hodinách so žiakmi. V popoludňajšej časti sme sa naučili organizovať webináre, ktoré budeme využívať pri ďalších projektových aktivitách. Nedávno sme organizovali videokonferencie spoločne so žiakmi zo všetkých zapojených krajín a tento druh aktivity medzi nimi zožal veľký úspech. Využitie moderných IKT prostriedkov je výhodou našej doby a je zároveň spestrením vyučovacích hodín.

Piatok 9.3. 2017 bol posledným dňom vzdelávacej aktivity. Dopoludnie nám vyplnilo pracovné stretnutie koordinátorov, zatiaľ čo ostatní učitelia mohli opäť navštíviť vyučovacie hodiny podľa svojho výberu. Koordinátori sa venovali zhodnoteniu zrealizovaných aktivít po technickej i obsahovej stránke, príprave priebežnej správy pre Národné agentúry, doplneniu informácií do informačných nástrojov Erasmus+ a plánovaniu ďalších aktivít.

Týždeň strávený vo fínskej škole bol pre nás inšpiráciou, zážitkom a povzbudením do ďalšej práce zároveň. Priniesli sme si množstvo zručností, motivácií a nápadov, ktoré začneme v najbližšej budúcnosti implementovať do života našej školy a jej vzdelávacieho programu.